POKLJUŠKE PLANOTE – USKOVNICA , KONJŠČICA, ZAJAMNIKI

zhodišče:

Na Bledu sledimo smerokazom za Gorje in Pokljuko. Peljemo se skozi Spodnje in Zgornje Gorje nato pa se cesta začne vzpenjati. Sledimo glavni cesti vse do konca in pridemo do Rudnega polja na Pokljuki, kjer je vojašnica in športni center. Tu parkiramo na velikem parkirišču (ca. 1350 m).

Opis:

Od športnega centra na Rudnem polju gremo naravnost ob strelišču in tekaških progah proti jugo-zahodu. Po približno 1,5 km se na levo odcepi peš pot proti planini Uskovnica, ki je ponavadi zgažena (smerokaz). Rahlo se spustimo do podolgovatega travnika. Ko se le-ta razširi imamo 2 možnosti:
· Desno gremo direktno na planino Uskovnica; pot je ponavadi zgažena, skupaj 1 uro hoje od Rudnega polja
· Levo gremo proti planini Praprotnica oz. planini Zajamniki; tu hodi precej manj planincev, do Zajamnikov je skupaj 2 uri hoje od Rudnega polja
Pot na Uskovnico ne potrebuje posebnega opisa, saj je lepo označena. V nadaljevanju bomo opisali kako do Zajamnikov. Torej: 

Na zgoraj omenjenem travniku gremo levo (rahlo navzgor) po kolovozu in kmalu pridemo do prvih hiš na planini Praprotnica. Zapustimo kolovoz in se preko travnikov spustimo direktno proti jugu. Ko dosežemo ravnino, smo na razpotju cest (če je veliko snega je razpotje nekoliko manj očitno): levo navzgor gre cesta proti planini Zajamniki, naravnost čez travnik gre kolovoz proti Šeh planini, desno pa cesta v smeri planine Uskovnica. 

Mi torej zavijemo levo in se začnemo zlagoma vzpenjati po cesti skozi gozd. Čez slaba 2 km bomo opazili majhen smerokaz, ki nas usmeri desno in že smo na čudoviti planini Zajamniki. Predlagam, da prečite planino in se povzpnete do kolibe na vzpetini ravno na nasprotni strani planine. Od tam je razgled najlepši.

Najenostavneje je, da se do planine Praprotnica vrnemo po isti poti, na GPS sledi pa je dodana še možnost spusta do Šeh planine, od koder prav tako pridemo do Praprotnice. Ko smo zopet na 'razpotju' na planini Praprotnica, gremo po glavni cesti proti Uskovnici (lesen smerokaz). Kmalu se boste združili s popularno potjo 'Rudno polje - Uskovnica' po kateri v kratkem dosežete to veliko planino. Na vrhu planine je čudovita lesena kapelica, nekoliko nižje pa simpatična koča, ki je pogosto odprta tudi pozimi.

Na Rudno polje se lahko vrnemo po 'običajni' označeni poti (1 uro) ali pa naredimo ovinek preko samotnih travnikov pod planino Konjščica (glej GPS podatke).

Cilj:
Planina Zajamniki: 1290 m
Planina Uskovnica: 1150 m

Trajanje:
Rudno polje – Planina Praprotnica - Planina Zajamniki: 2 h
Planina Zajamniki - Planina Uskovnica: 1 h
Planina Uskovnica - Rudno polje: 1 h
